રેડક્લિફ દ્વારા અખંડ ભારતના નકશા પર દોરાયેલી એક પાતળી લીટીને કારણે સરહદની બંને બાજુએ જે આંતરવિગ્રહ શરૂ થઈ ગયો અને લાશના ઢગલા ખડકાયા તેનાથી ઝીણા ખૂબ જ વ્યથિત થયેલા. કલ્પનામાં પણ ન આવે તેવી યાતનાનો દોર શરૂ થઈ ગયો. એમની યાતના નજરે જોનારી સૌથી નજીકની વ્યક્તિ એમની બહેન ફાતિમા હતી. વર્ડઝવર્થની બહેન ડોરોથીની માફક ફાતિમા એના ભાઈની વહાલી બહેનડી હતી. ફાતિમાએ ‘My Brother’ પુસ્તકમાં ઝીણાની દારુણ મનોદશાનું વર્ણન આવા શબ્દોમાં કર્યું છે : વિજયની પળે પણ કાયદેઆઝમ માંદગીમાં સપડાયા હતા. હું એમને શોક અને પીડા સાથે જોતી રહી. એમની ભૂખ લગભગ ખતમ થઈ ગઈ હતી. એમની ઊંઘ હરામ થઈ ગઈ હતી. આ બધી બાબતો સાથે સરહદની બંને બાજુએથી કત્લેઆમ, બળાત્કાર, આગ અને લૂંટના બનાવોના હૈયું કંપાવનારા હેવાલો ઠલવાયે જ જતા હતા. તેઓ નાસ્તો કરતી વખતે મારી સાથે આ બનાવોની ચર્ચા કરીને પોતાના દિવસની શરૂઆત કરતા અને એમનો રૂમાલ છાનોમાનો એમની ભીની થયેલી આંખો પર પહોંચી જતો.